NOORDERLIG: Nuwe vooruitsigte vir krokodilplaas - Toerisme - Republikein
Friday, December 03rd, 10:45:25
NOORDERLIG: Nuwe vooruitsigte vir krokodilplaas
Die krokodilplaas op Otjiwarongo het uitsigte oor die grootste krokodilbevolking in die noorde van Namibië, asook goeie diens en verblyf.
14 October 2021 | Toerisme
Ester Kamati op Otjiwarongo
Die krokodilplaas is een van Otjiwarongo se moet-sien-bestemmings.
Dit het 'n lieflike buitetuin waar 'n mens kan gaan sit en 'n bietjie vars lug kan skep.
Die plaas huisves ook meer as 2 500 krokodille, waarvan die oudste 60 tot 70 jaar oud is.
Die boerdery bied 'n begeleide toer om krokodille van verskillende ouderdomme en groottes te besigtig en hoe hulle interaksie met mekaar het. Boonop is daar op Saterdae 'n krokodilvoedingsprogram wat die publiek kan bywoon.
Besoekers kry ook die geleentheid om 'n krokodil vas te hou en foto's te neem – onder die waaksame oë van die gids.
Die fasiliteit bied ook verblyf teen billike pryse en 'n wye verskeidenheid disse op die spyskaart wat ook krokodilgeregte as 'n lekkerny insluit.
Uiteraard is die krokodilsteak een van die gewildste disse.
'n Huis met twee slaapkamers is vir gaste beskikbaar wat as 'n gesin wil oornag. Die eenheid beskik oor 'n kombuis en 'n sitkamer. Twee luukse kamers is ook beskikbaar.
Die besigheid is in 1985 as 'n krokodil- en slangplaas begin. Die huidige eienaars bestuur dit die afgelope tien jaar en het die verblyfgeriewe en die restaurant bygevoeg.
Tans beskik die fasiliteit ook oor 'n speelpark vir kinders, waar hulle op die wipplank kan speel, die dag kan wegswaai of op die rondomtalie kan draai. Daar is ook verskeie hase waarna die kinders kan kyk.
'n Paar items van krokodilleer, soos onder meer beursies, gordels en handsakke, is ook beskikbaar en daarby gee hulle kopers 'n sertifikaat wat hulle by die grensposte kan wys.
Toekomsplanne sluit in om 'n vervaardigingsaanleg te begin waar hulle hul eie produkte van krokodilvel kan maak.
Die plaas se bestuurder, Dieter Noelle, het gesê dit is raar in Namibië om mense te vind wat vaardig genoeg is om met krokodilleer te werk, en dat hulle gewoonlik hul leer na Suid-Afrika stuur om verwerk te word.
Alhoewel hulle maklik toegang tot krokodilleer het, is dit 'n duur proses om die leer te berg en om in 'n ander land te verwerk.
Hy hoop dus dat hulle binnekort hul eie vervaardiging sal kan doen. "Ons wil 'n werkswinkel hier hê," het hy gesê. "Daar is reeds 'n plekkie hiervoor toegeken."
Hulle het reeds begin om kwotasies vir toerusting aan te vra.
"Dit is egter net so belangrik om iemand te kry wat die vermoë het om met krokodilleer te werk."
Covid-19 het baie van die nuwe planne tot stilstand geruk, maar planne gaan voort om die plaas as 'n navorsing- en opvoedingsfasiliteit te gebruik, waar studente meer oor krokodille kan leer.